محمد بن موسى الخوارزمی (ح. 780م – ح. 850م) عالم رياضيات و فلك و چيوجرافيه فارسى، اتولد حوالى سنة 780م ف خوارزم (اللى هيا اوزبيكستان دلوقتى). الخوارزمى عاش ف بغداد و كتب فيها معظم الكتابات بتاعتو، ف بيت الحكمه، ب اللغه العربى. الجبر و المقابله هو اسم اشهر الكتب اللى هو كتبها ف الرياضيات، و ده كتبو حوالى سنة 813م–833م. الاسم الحديث بتاع فرع الرياضيات اللى اسمو الجبر (Algebra ب لانجليزى) جه من اسم الكتاب بتاع الخوارزمى ده، و الخوارزميه (algorithm ب لانجليزى) اسمها جى من اسم الخوارزمى نفسو؛ اسم الخوارزمى كانو بيكتبوه Algorithmi ب الحروف اللاتينى. الخوارزمى كتب كتاب اسمو الحساب الهندى، و ده الكتاب اللى خلا الغرب يعرف النظام العشرى بعد ما ترجموه ل اللاتينى. و من الكتب بتاعتو ف الفلك كتاب السندهند، و ليه بردو مشاركات ف التريجونومترى. الخوارزمى ليه مشاركات ف الچيوجرافيه ف الكتاب بتاعو اللى اسمو صورة الارض، و الكتاب ده مبنى علا كتاب الچيوجرافيه بتاع عالم الرياضيات و الفلك اليونانى-المصرى المشهور بطليموس.